Псапэр куэд хъуркъым
Налшык дэт Лъэпкъ музейм иджыблагъэ псапащIэ гъэлъэгъуэныгъэ къыщызэIуахащ.
«Alira» хужожественнэ студием хэт ныбжьыщIэ цIыкIухэм я IэдакъэщIэкIыу утыку кърахьахэм къыщIах ахъшэм щыщ узым къигъэгузавэ Нэгъуей Iэдэм (Прохладнэ щIыналъэм хыхьэ Къэрэгъэш къуажэм щопсэу) хуагъэкIуэнущ.
Студием и унафэщI Марзаевэ Иринэ зэрыжиIамкIэ, абыхэм я деж илъэсиплI ныбжьым итхэм щегъэжьауэ илъэс 90-м нэсыху йокIуалIэ. Ахэр сурэт щIыным, скульптурэм, керамикэм, дыщэкI Iуэхум хуагъасэ. Иджырейм нэхъыбэу утыку къыщрахьар унэлъащIэр зэрагъэдахэ сурэтхэрщ.
«Студиер зыгъэлажьэр фIыуэ соцIыху, цIыхухэр гъуазджэм дегъэхьэхынымкIэ иригъэкIуэкI лэжьыгъэшхуэм папщIэ хуабжьу сыхуэарэзыщ»,- жиIащ КъБР-м и СурэтыщIхэм я зэгухьэныгъэм и тхьэмадэ Темыркъан Геннадий зэIущIэр къыщызэIуихым. Абы къыхигъэщащ студием зыщызыгъасэ псоми сурэтыщI къахэмыкIми, цIыху нэгъэса къищIыкIыну гугъэфIхэр зэрыуагъэщIыр.
«КъызэрымыкIуэу си гуапэщ мы гъэлъэгъуэныгъэм сыщыIэну. ТIэунейуэ си гуапэ мэхъу апхуэдиз зэфIэкI зиIэ ныбжьыщIэ цIыкIухэр Иринэ зэрызэхуишэсар», — жиIащ «Alira» студием и унафэщIыр езыгъэджа, Осетие Ищхъэрэ-Аланием щыщ сурэтыщI Дзоблаевэ Иринэ.
Артист ныбжьыщIэхэм ягъэхьэзыра нэгузыужь концертыр гуIэфIтещIэжт абы кърихьэлIахэм я дежкIэ.
Инэрокъуэ Данэ.
